Intervista ma' Matthew Magro … l-aqwa bowler żagħżugħ f'pajjiżna Minn Cristian Muscat Kif bdiet l-imħabba tie­għek lejn it-Ten-Pin Bowling u kif komplejt tevolvi fl-istess sport? Biex nibqgħu attivi fis-sajf, jien u ħija konna nattendu l-Eden Summer Club fejn konna nilagħbu l-bowling darbtejn fil-ġimgħa. Minn hemmhekk, tħajjarna nkomplu Skola Sport kull nhar ta' Sibt fejn bdejna nieħduh aktar bis-serjetá. Iktar tard bdejna nagħmlu parti mill-Youth Squad. Kif jirnexxielek tlaħħaq mal-iskola u mal-bowling? Fit-tielet sena tas-sekon­darja, kelli x-xorti li niġi aċċettat fl-Iskola Nazzjonali tal-Isport fejn minbarra lezzjonijiet akkademiċi, kont nitħarreġ fil-bowling kuljum. L-iskola għenitni nitgħallem nibbilanċja bejn l-istudju u l-isport. Saħansitra anke għamilt suċċess waqt li kont qed nistudja għall-O'Levels. X'inhuma l-unuri prinċipali li rbaħt fil-bowling kemm personali kif ukoll mat-team li tikkompeti mie­għu u anki mat-team naz­zjonali? Għall-aħħar tliet snin konsekuttivi, kont parti mit-team rebbieħ fin-Norwich Junior Open fejn irbaħna tliet darbiet il-midalja tad-deheb. F'dan it-tournament irbaħt ukoll diversi midalji fis-singles u fid-doubles, kemm tad-deheb kif ukoll tal-fidda. Dejjem kont wieħed mill-finalisti fil- London Junior International fejn ukoll kont irbaħt id-deheb fil-kategorija tie­għi. Sentejn ilu rbaħt tliet midalji fl-Isvizzera; deheb u bronż fid-doubles u fidda fis-singles. Irbaħt ukoll il-bronż fl-English Red Rose Open f'Luton, li tagħmel parti mit-tour tal-European Youth Trophy, fejn saħansitra għaddejt mat- Top 8 għall-finali li se ssir f'Mejju li ġej fl-Olanda. Irnexxieli wkoll nikkwalifika mat-team taż-żgħażagħ għall-Kampjonat Ewropew għal sentejn in fila. Tliet snin ilu rbaħt ukoll il-Gold Cup fejn ta' 13-il sena kont l-iżgħar bowler li qatt rebaħha fi storja ta' 40 sena. Barra minn hekk, jien u t-team tiegħi, Fina, irbaħna l-aħħar żewġ kampjonati tal-ogħla diviżjoni, u fid- Doubles League, jien u l-partner tiegħi, Sue Abela, ġejna t-tielet għal darbtejn in fila. Dawn biex insemmi ftit mill-bosta suċċessi principali tiegħi. X'taħseb li hu s-sigriet tas-suċċess li rnexxielek tikseb fil-bowling? Determinazzjoni, perseveranza, passjoni, ħafna taħriġ u l-fatt li l-ġenituri tiegħi dejjem kienu warajja u dejjem għamlu s-sagrifiċċji biex nikseb l-esperjenza f'kompetizzjonijiet in­ternazzjonali … huma l-ingredjenti tas-suċċess. Taħseb li hemm biżżej­jed interess minn tfal u żgħażagħ fil-bowling f'paj­jiżna? Iktar ma jgħaddi żmien, iktar qed jiżdiedu t-tfal, iżda ftit minnhom juru biżżejjed impenn. U naħseb li għalkemm żdiedu l-atleti f'dan l-isport, xorta waħda nħoss li hemm bżonn ta' iktar żgħażagħ li jieħdu dan l-isport bis-serjetá. Finanzjarjament kemm huwa diffiċli li wieħed jipprattika l-bowling? Xi bżonnijiet finanzjarji jin­vol­vi l-bowling? Iva, huwa ferm diffiċli finanzjarjament li wieħed jieħu dan l-isport bis-serjetá. Fost l-ispejjeż hemm dak tal-blalen li jiswew madwar €200 kull wieħed, li wara ċertu żmien iridu jinbidlu, u dan għaliex ikollok bżonn ta' iktar minn ballun wieħed. Hemm ukoll l-ispejjeż tal-kompetizzjonijiet, is-safar, it-taħriġ u l-kampjonat fost ħafna affarijiet oħra. Xi ħwejjeġ jew żarbun il-bowler jilbes biex ikun jista' jipprattika l-bowling b'mod effiċjenti? U x'apparat ikollu jixtri? Iż-żarbun, bħal kull sport ieħor, irid ikun apposta għall-bowling u dawn huma għoljin ħafna. Bħala ħwejjeġ, il-gear irid ikun bl-għonq u qalziet pulit. Bħala bowlers lokali issibu għajnuna minn SportMalta? Iva, nsibu għajnuna, peró mhuwiex biżżejjed għax l-ispejjeż tagħna huma kbar ħafna, speċjalment meta nikkompetu barra minn Malta. Kemm taħseb li l-media tippromwovi l-bowling f'paj­jiżna? L-isport tagħna, peress li mhuwiex parti mil-Logħob Olimpiku, ma jittiħiedx daqshekk bis-serjetá. Wieħed irid jifhem li l-isport tagħna huwa sport li jinvolvi ħafna teknika u preċiżjoni, u mhuwiex biss għall-gost. Kif tqis il-livell tal- bowlers Maltin meta mqabbel ma' bowlers internazzjonali? Taħseb li dan naqas jew żdied minn meta bdejt tipprattika l-bowling? Nemmen li għalkemm għall-pajjiż żgħir niksbu riżultati tajbin, naħseb li baqagħlna ħafna fejn nitjiebu. Il-fatt li l-maġġoranza tal-isportivi Maltin mhu­miex professjonali ifisser li ma jistgħux jiddedikaw il-ħin li hemm bżonn sabiex ilaħħqu mal-livell barrani. Taħseb li fil-futur bowler Malti jista' jaqla' l-għixien tiegħu esklussivament mill- bowling? Le, ma naħsibx li huwa possibbli li bowler Malti jaqla' l-għixien tiegħu minn dawn l-isport biss. U meta mqabbel ma' barra minn Malta kif tqis ir-riżorsi li fihom tittrenjaw u tilagħbu l-bowling f'Malta? Meta nqabblu r-riżorsi ma' dawk ta' barra minn xtutna, inħoss li għadna lura ħafna. Trid tqis li aħna nittrenjaw f'post li huwa pubbliku u mhux f'post iddedikat għall-atleti biss. Matul is-sena li għad­diet, ħadna sehem fil- Kampjonat Ewropew taż-Żgħażagħ, fejn ħareġ li 80%tal-bowlers li pparteċipaw, jew għandhom bowling alley tagħhom, jew jattendu skola ddedikata għall-bowling biss. Il-bowling kif jgħinek fiżikament kif ukoll psi­koloġikament? Il-bowling huwa sport li jirrikjedi l-abbiltá li tkun b'saħħtek mentalment. Għaldaqstant huwa sport li minbarra li trid tkun tajjeb fiżikament, trid tkun kapaċi żżomm dej­jem kalm u ffukat. Naf li l-aħħar s-snin kienu importanti ferm għalik. Għaliex? Kull sena hija importanti peró meta tkun għadek qed tiżviluppa, trid taħdem iktar sabiex tibni pedamenti b'saħħithom u dejjem tkompli tibni fuqhom. Kienu snin importanti għax ġejt aċċettat fl-Iskola Nazzjonali tal-Isport biex inkompli ntejjeb l-livell tal-bowling tiegħi. Stabbilixxejt ruħi wkoll fix-xena Ewropea fejn ikkompetejt f'ħafna kompe­tiz­zjo­nijiet ta' livell għoli, u niġi mis­tieden għal bosta tournaments Ewropej b'mod re­golari. Matul is-sena li għaddiet f'Nieuwegein fl-Olanda, ħadt sehem fil-ħames tappa tat-Trofew Ewropew taż-Żgħażagħ. Tista' tagħti aktar dettalji? F'dan it-tournament, irnexxieli nispiċċa fis-sitt post, ftit pins 'il bogħod miż-żona tal-midalji. Barra minn hekk ġejt ippremjat bi plakka talli kont l-iktar bowler konsistenti fit-tournament fost 125 play­er minn kull kategorija. Wara li ħadt sehem f'dat-tournament, spiċċajt irrankjat fir-raba' post fil-Youth European Trophy Tour biex ikkwalifikajt għall-finali li se ssir f'Mejju li ġej. X'inhuma l-pjani tiegħek għal din is-sena f'dak li għandu x'jaqsam ma' ten-pin bowling? Għandi pjani li nkompli naħdem, nistinka u nitjieb biex dejjem inkun ippreparat għall-kompetizzjonijiet lokali u internazzjonali. Beħsiebni wkoll inkompli naħdem biex intejjeb il-punti medja tiegħi li diġá jien kuntent ħafna bihom. Minbarra li jien l-aqwa bowler żagħżugħ, issa qi­e­għed fis-sitt post fil-kalssifika tal-bowlers irġiel Maltin kollha fir-rankings. Għandek xi ħolma partikolari li tixtieq li ssir realtà fil-futur qrib? Il-ħolma tiegħi hi li nifforma parti mit-team naz­zjonali Malti tal-kbar u nirrapreżenta lil pajjiżi fil-Logħob tal-Mediterran u li nsir champion nazzjo­nali biex nikkompeti fil- Kampjonati Ewropej. Nixtieq ukoll li l-bowling isir sport Olimpiku biex forsi anke nintgħażel biex nikkompeti f'dan il-logħob tant prestiġjuz. Tista' tgħaddi xi ringraz­zjament partikolari wara dan is-suċċess kollu li rnex­xielek tikseb f'daqstant żmien qasir? Nixtieq l-ewwel nett nirringrazzja lill-coaches tie­għi Rick Vogelesang u Sue Abela, l-Iskola Nazzjonali tal-Isport, b'mod specjali lill-ex surmast George Micallef u lis-surmast preżenti Robert Magro, lill-Malta Tenpin Bowling Association, lil SportMalta, lill-Kumitat Olimpiku Malti u lil kull min għeni fil-progress tiegħi. Tista' tgħaddi messaġġ lil dawk it-tfal u żgħażagħ li jixtiequ jagħmlu karriera fil-bowling. Qatt taqtgħu qalbkom. Bix-xoghol, bid-determinazzjoni u bid-dedikazzjoni taslu żgur! Is-suċċess huwa premjazzjoni ta' dak kollu li tkunu ħdimtu għa­lih!